แฉเอชเอสบีซีช่วยไทยเปิดบัญชีลับพันล้าน
เว็บข่าวเชิงสืบสวนแฉเอชเอสบีซีช่วยลูกค้าทั่วโลกเลี่ยงภาษี พบไทยเป็นอันดับ 113 เปิด 111 บัญชี ให้ลูกค้า 81 ราย
11 ก.พ. 2558

เว็บข่าวเชิงสืบสวนแฉเอชเอสบีซีช่วยลูกค้าทั่วโลกเลี่ยงภาษี พบไทยเป็นอันดับ 113 เปิด 111 บัญชี ให้ลูกค้า 81 ราย
เว็บไซต์สมาคมนักข่าวเชิงสืบสวนสอบสวนระหว่างประเทศ (ไอเอสไอเจ) รายงานว่า ธนาคารเอชเอสบีซีได้ช่วยลูกค้าเลี่ยงภาษีได้มหาศาลจากการเปิดบัญชีลับในประเทศสวิตเซอร์แลนด์ ซึ่งได้ชื่อว่าเป็นแหล่งเก็บข้อมูลความลับลูกค้าชั้นยอด โดยข้อมูลเชิงลึกระหว่างปี 2006-2007 นี้ มาจากการแฉของนายแอก์เว ฟัลเซียนี อดีตพนักงานของเอสเอชบีซีเอง 
ทั้งนี้ รายงานได้ระบุถึงกรณีของประเทศไทยด้วยว่า เป็นแหล่งที่เอชเอสบีซีช่วยลูกค้าเปิดบัญชีลับในสวิตเซอร์แลนด์มากสุดเป็นอันดับที่ 113 โดยมีบัญชีทั้งสิ้น 111 บัญชี คิดเป็นวงเงินเงินราว 57.3 ล้านเหรียญสหรัฐ (ราว 1,800 ล้านบาท) โดยมีลูกค้าในไทยทั้งหมด 81 ราย ในจำนวนนี้เป็นคนสัญชาติไทยหรือมีหนังสือเดินทางประเทศไทยราว 22%  
แม้จะไม่มีการเปิดเผยรายละเอียดของลูกค้าว่า เป็นกลุ่มนักธุรกิจหรือนักการเมืองที่มีชื่อในสังคมหรือไม่ แต่รายงานได้ระบุถึงชื่อเจ้าของบัญชีรายหนึ่งว่า เป็นนายภราดร ศรีชาพันธ์ุ อดีตนักเทนนิสมือวางระดับโลกชาวไทย ซึ่งเป็นลูกค้าเอชเอสบีซีมาตั้งแต่ปี 2004 และมีบัญชีรวม 5 บัญชี คิดเป็นวงเงินประมาณ 1.5 ล้านเหรียญสหรัฐ (ราว 48 ล้านบาท) ระหว่างปี 2006-2007 
อย่างไรก็ตาม แหล่งข่าวในธนาคารเอชเอสบีซีได้ชี้แจงเบื้องต้นว่า ข้อมูลดังกล่าวเป็นข้อมูลเก่าระหว่างปี 2006-2007 และเอชเอสบีซีได้มีการปฏิรูปภายในครั้งใหญ่มาตั้งแต่ปี 2011 เป็นต้นมาแล้ว นอกจากนี้ในปี 2012 ธนาคารได้ปรับใช้นโยบายความโปร่งใสด้านภาษี โดยเริ่มปิดบัญชีลูกค้าที่เชื่อว่าหรือมีแนวโน้มให้เชื่อว่าลูกค้าไม่ได้ปฏิบัติตามกฎหมายด้านภาษี
ขณะที่่ปัจจุบันธนาคารยังได้ปฏิรูปกฎระเบียบภายในองค์กรอีกหลายด้าน เพื่อให้สอดรับกับกฎหมายด้านภาษีใหม่ๆ ที่เกี่ยวข้อง เช่น กฎหมายแฟตก้าของกรมสรรพากรสหรัฐ และหลักปฏิบัติ CRS ของกลุ่มประเทศองค์กรเพื่อความร่วมมือทางเศรษฐกิจและการพัฒนา (โออีซีดี)